b"\n_START_ARTICLE_\nFrom the Bottom of My Broken Heart\n_START_SECTION_\nOzadje\n_START_PARAGRAPH_\nPesem\xc2\xa0\xc2\xbbFrom the Bottom of My Broken Heart\xc2\xab\xc2\xa0je za debitantski glasbeni album Britney Spears, ...Baby One More Time (1999), napisal in produciral Eric Foster White. Britney Spears je pesem posnela leta 1997 v vzhodnem studiju 4MW v New Jerseyju in studiju Battery v New Yorku, New York. Dan Petty je na singlu igral kitaro, Andy Hess pa bas kitaro. Remix zanjo sta kasneje posnela Eric Foster White in Chris Trevett, spremljevalne vokale pa so odpeli Britney Spears, Angie Simmons, Don Philip in Andrew Fromm. Pesem je iz\xc5\xa1la 15. decembra 1999 kot zadnji singl z albuma ...Baby One More Time.\n_START_SECTION_\nSestava\n_START_PARAGRAPH_\nPesem\xc2\xa0\xc2\xbbFrom the Bottom of My Broken Heart\xc2\xab\xc2\xa0je sentimentalna teen pop balada, ki traja pet minut in deset sekund. Pesem je napisana v G-duru, vokali Britney Spears v pesmi pa se raztezajo od G\xe2\x82\x83 do C\xe2\x82\x85. Besedilo pesmi govori o izgubi svoje prve ljubezni in tem, kako te\xc5\xbeko je prekiniti razmerje, kar opi\xc5\xa1e z besedami:\xc2\xa0\xc2\xbb'Nikoli se ne oziraj nazaj,' sva dejala/kako naj bi vedela, da te bom tako pogre\xc5\xa1ala?/Osamljenost pred, praznost za menoj/kam naj grem?\xc2\xab\xc2\xa0(\xc2\xbb'Never look back', we said/How was I to know I'd miss you so?/Loneliness up ahead, emptyness behind/Where do I go?\xc2\xab).\n_START_SECTION_\nKriti\xc4\x8dni sprejem\n_START_PARAGRAPH_\nPesmi\xc2\xa0\xc2\xbbFrom the Bottom of My Broken Heart\xc2\xab\xc2\xa0so glasbeni kritiki dodelili me\xc5\xa1ane ocene. Amanda Murray s spletne strani Sputnikmusic je menila, da je pesem sicer solidna, vendar neprimerna za singl. Kyle Anderson iz MTV-ja je o pesmi povedal:\xc2\xa0\xc2\xbb[Pesem] je pravo nasprotje balade, ki pa govori samo o poljubu in ni\xc4\x8demer drugem.\xc2\xab Caryn Ganz iz revije Rolling Stone je pesem\xc2\xa0\xc2\xbbFrom the Bottom of My Broken Heart\xc2\xab\xc2\xa0poleg pesmi\xc2\xa0\xc2\xbb(You Drive Me) Crazy\xc2\xab\xc2\xa0in\xc2\xa0\xc2\xbbSometimes\xc2\xab\xc2\xa0ozna\xc4\x8dil za\xc2\xa0\xc2\xbbprihodnjo uspe\xc5\xa1nico\xc2\xab\xc2\xa0z albuma ...Baby One More Time. Pesem je bila ena izmed izbranih singlov, ki jih je ocenil tudi Stephen Thomas Erlewine s spletne strani Allmusic.\n_START_SECTION_\nDose\xc5\xbeki na lestvicah\n_START_PARAGRAPH_\nPesem\xc2\xa0\xc2\xbbFrom the Bottom of My Broken Heart\xc2\xab\xc2\xa0je zasedla dvainpetdeseto mesto na lestvici Billboard Hot 100, \xc5\xbee v enem tednu pa se je z oseminsedemdesetimi prodanimi kopijami izvodov povzpela na \xc5\xa1tirinajsto mesto lestvice, kar je ostala njena najvi\xc5\xa1ja uvrstitev. Pesem je zasedla tudi drugo mesto na lestvici Billboard Hot 100 Singles Sales, \xc5\xa1tiriindvajseto mesto na lestvici Top 40 Tracks, sedemnajsto mesto na lestvici Pop Songs in triinpetdeseto mesto na lestvici Radio Songs. 28. marca 2000 je pesem\xc2\xa0\xc2\xbbFrom The Bottom Of My Broken Heart\xc2\xab\xc2\xa0prejela platinasto certifikacijo s strani organizacije Recording Industry Association of America (RIAA) za ve\xc4\x8d kot 1.000.000 prodanih kopij izvodov. Ob koncu leta 2000 je pesem\xc2\xa0\xc2\xbbFrom the Bottom of My Broken Heart\xc2\xab\xc2\xa0zasedla sedeminsedemdeseto mesto na lestvici Billboard Hot 100. V Avstraliji je pesem na lestvici zasedla sedemintrideseto mesto, na novozelandski glasbeni lestvici pa triindvajseto. Pesem\xc2\xa0\xc2\xbbFrom the Bottom of My Broken Heart\xc2\xab\xc2\xa0je zasedla tudi \xc5\xa1tiriinsedemdeseto mesto na britanski glasbeni lestvici.\n_START_SECTION_\nNastopi v \xc5\xbeivo\n_START_PARAGRAPH_\nPesem\xc2\xa0\xc2\xbbFrom the Bottom of My Broken Heart\xc2\xab\xc2\xa0je Britney Spears prvi\xc4\x8d izvedla na svoji prvi turneji, turneji ...Baby One More Time Tour. Potem, ko je pesem iz\xc5\xa1la kot singl, jo je skupaj s pesmijo\xc2\xa0\xc2\xbb...Baby One More Time\xc2\xab\xc2\xa0izvedla na 42. podelitvi grammyjev. Na za\xc4\x8detku nastopa je nosila puli in krilo, medtem pa so jo obkro\xc5\xbeili spremljevalni plesalci s pahlja\xc4\x8dami. Potem, ko je zapela kraj\xc5\xa1o verzijo pesmi, je za nekaj trenutkov zapustila oder in se preoblekla v tesno oprilegajo\xc4\x8do se rde\xc4\x8do obleko z izrezom ob strani in pri\xc5\xa1la nazaj na oder, kjer je izvedla \xc5\xa1e pesem\xc2\xa0\xc2\xbb...Baby One More Time\xc2\xab. Britney Spears je s pesmijo nastopila na tudi na turneji Crazy 2k Tour (2000), kjer so plesalci iz ob\xc4\x8dinstva izbrali fanta in ga povabili na oder, Britney Spears pa je pesem\xc2\xa0\xc2\xbbFrom the Bottom of My Broken Heart\xc2\xab\xc2\xa0posvetila njemu. Istega leta je s pesmijo nastopila na turneji Oops!... I Did It Again World Tour. Oble\xc4\x8dena v ble\xc5\xa1\xc4\x8de\xc4\x8de kavbojke in oran\xc5\xbeen top je skupaj s svojim kitaristom Skipom nastopila z akusti\xc4\x8dno verzijo pesmi."